|  |
| --- |
|  |
| **REPUBLIKA HRVATSKA**  **ZAGREBAČKA ŽUPANIJA**  **GRAD VELIKA GORICA**  **Služba za financije**  Velika Gorica, Trg kralja Tomislava 34 |
|  |

**Prijedlog Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj.**

**O b r a z l o ž e n j e**

Pravni temelj za donošenje Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj (u daljnjem tekstu: Odluka) sadržan je u članku 57. Zakona o porezu na dohodak (Naredne novine br. 115/16., 106/18., 121/19., 32/20., 138/20., 151/22., 114/23.) te članku 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Naredne novine br. 1/19.,1/20., 138/20., 1/21., 156/22., 1/24.). Člankom 8. Zakona o izmjenama i dopunama Zakona o porezu na dohodak (Narodne novine, broj 152/24., u daljnjem tekstu Zakon) dopunjuje se članak 57. Zakona o porezu na dohodak kojim je utvrđena obveza donošenja odluke kojom će se propisati visina paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj. Odluka se donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim Zakonom i to:

|  |  |
| --- | --- |
| Kategorija jedinice lokalne samouprave | Iznos paušalnog poreza u |
| prema indeksu turističke razvijenosti | eurima i centima |
| I | 100,00 - 300,00 |
| II | 70,00 - 200,00 |
| III | 30,00 - 150,00 |
| IV,0 | 20,00 - 100,00 |

Člankom 8. navedenog Zakona osim navedenog, propisano je: Ako predstavničko tijelo ne donese odluku kojom će se propisati visina paušalnog poreza u propisanom roku, visina paušalnog poreza po smještajnoj jedinici odnosno po smještajnoj jedinici u kampu odnosno po smještajnoj jedinici u objektu za robinzonski smještaj se određuje po kategorijama :

|  |  |
| --- | --- |
| Kategorija jedinice lokalne samouprave | Iznos paušalnog poreza u |
| prema indeksu turističke razvijenosti | eurima i centima |
| I | 200,00 |
| II | 135,00 |
| III | 90,00 |
| IV,0 | 60,00 |

Nadalje, člankom 15. Zakona propisano je da je predstavničko tijelo jedinice lokalne samouprave obvezno donijeti novu odluku do 28. veljače 2025. godine ako je visina paušalnog poreza po krevetu odnosno smještajnoj jedinici u kampu odnosno po smještajnoj jedinici u objektu za robinzonski smještaj po prethodno donesenoj odluci izvan granica propisanih člankom 8. Zakona. Ukoliko se odluka ne donese u propisanom roku visina paušalnog poreza određuje se sukladno članku 57. stavku 7. koji je dodan člankom 8. Zakona o izmjenama i dopunama Zakona o porezu na dohodak.

Budući da je Grad Velika Gorica prema indeksu turističke razvijenosti svrstan u III. kategoriju, a da je prethodnom Odlukom o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj u Gradu Velikoj Gorici (Službeni glasnik, broj 1/19.) propisana visina paušalnog poreza izvan granica propisanih člankom 8. Zakona (150,00 kuna, 180,00 kuna i 250,00 kuna, ovisno o naselju u kojem se nalazi smještajna jedinica, a što u eurima iznosi 19,91 eura, 23,89 eura i 33,018 eura), predstavničko tijelo je obvezno donijeti novu odluku. Ukoliko predstavničko tijelo ne donesene novu odluku sukladno zakonskim odredbama i u roku do 28. veljače 2025. godine visina paušalnog poreza za Grad Veliku Goricu iznosit će 90,00 eura.

Uzevši u obzir podatke o broju i kategoriji smještajnih kapaciteta koji se iznajmljuju na području Grada Velike Gorice i uz preporuku Turističke zajednice Velika Gorica, predlaže se donošenje Odluke kojom će se propisati jednaka visina paušalnog poreza na cijelom području Velike Gorice i za sve vrste turističkog smještaja u visini 45,00 eura.

Napominjemo da i dalje, sukladno odredbama Zakona o porezu na dohodak sve poslove vezane uz utvrđivanje i naplatu poreza obavlja Porezna uprava.